SVEČANOST

Davne 1917. godine, u doba Oktobarske revolucije u Rusiji i pred kraj Prvog svjetskog rata u Europi na području današnjeg maksimirskog stadiona podignut je samostan koji je ujedno bio i utočište djeci s poteškoćama u razvoju. Objekt je, sukladno tadašnjem Urbanističkom planu, srušen 1962. godine pri čemu su Uprava samostana, sestre i štićenici preselili u zagrebačku Novu ves.

Samostan je podignut pet godina nakon što je počela gradnja nogometnoga terena i prostirao se duž sadašnjega parkirališta podno zapadne tribine. Utemeljitelj je bio nadbiskup dr. Antun Bauer kojem možemo zahvaliti i gradnju samoga sportskog kompleksa.

Nadbiskup Bauer bio je naglašeno sklon NK Građanskom, kojem je pomagao u turbulentnim razdobljima pa tako postao i svojevrsni prvi počasni predsjednik purgerskoga kluba. Formalni je naziv bio “začasni pokrovitelj“ što je ekvivalent današnjem počasnom predsjedniku.

Plavi su se tek 1948. preselili u Maksimir i u to je doba još uvijek postojao samostan Antunovac na zapadnoj strani stadiona. Godinu ranije samostan je službeno postao i Zavod za siromašnu djecu.

Proslava 100. obljetnice i otkrivanje spomen ploče protekli su u iznimno ugodnoj atmosferi pri čemu su sestre, svećenici i hodočasnici iz brojnih župa rado posjetili Dinamovu kapelicu svetog Josipa podno južne tribine i potom pozirali pored samoga terena, i to s “drevnom“ nogometnom loptom, upravo onom kojom su plavi osvojili pokal Kupa velesajamskih gradova. Bio je to simboličan spoj dviju obljetnica: stotinu godina od gradnje maksimirskoga samostana i 50. godišnjica Dinamova najvećeg trofeja.

Svečanost je nastavljena euharistijskim slavljem i svečanom akademijom u Nadbiskupijskom pastoralnom institutu na Kaptolu. Na maksimirskoj spomen-ploči stoji natpis: "Dobrotom zagrebačkog nadbiskupa dr. Antuna Bauera i prvog vrhbosanskog nadbiskupa, sluge Božjega dr. Josipa Stadlera na ovom je mjestu u gradu Zagrebu otvoren prvi samostan družbe sestara Služavki Maloga Isusa. Na slavu Maloga Isusa o 100. obljetnici spomen-ploču podižu sestre služavke Maloga Isusa. Zagreb, 1917. – 2017.“.